Arvid advarte mot pyroman før dødsbrannen på «Scandinavian Star»
Av Sigrid Helene Svendsen, Vegard M. Aas, Mathias Jørgensen, Anne Stine Sæther, Øystein Larsen-Vonstett, Tim Peters, Rune Thomas Ege,Benjamin Ree og Kristoffer Kumar Jeg er sikker på at brannen er påsatt. Dette kan skje igjen. Derfor bør dere få ut folk som kan gå rundt i korridoren ut over natten og passe på, sa Rusten til mannskapet ifølge hans egen politiforklaring. Han var passasjer på «Scandinavian Star» og sammen med kameraten Kristen Blindheim var han reiseleder for fem barn. Alle skulle på bordtennisturnering i Danmark og to av dem var Rustens egne barn.Rett før klokken 02.00 natt til 7. april 1990 oppdaget Rusten og Blindheim den første brannen på skipet. Da tente noen på en bylt med sengetøy som lå i korridoren utenfor lugaren deres. Det var en mindre brann som gjorde liten skade, men Rusten fryktet at det ville skje igjen. Da han og Blindheim hadde slukket brannen og mannskapet kom til, ba Rusten dem om å sette ut brannvakter. Han var sikker på at det kom til å ta fyr en gang til. - Hvorfor var du så sikker på det? - Det var intuisjon. Og det er klart at det ikke er noe sengeklær som tar fyr av seg selv ute i en gang. Det måtte bare være sånn. Jeg var sikker på det, sier Rusten til, VG 23 år etter fergebrannen. Bare minutter etterpå, brøt den store brannen ut på skipet. Mens Kristen Blindheim tok med seg guttene opp til dekk, løp Rusten ut i den røykfylte korridoren og dundret på døren til nabolugaren, hvor datteren og hennes venninner sov. Samme klarte de å flykte ut gjennom korridoren. 159 personer kom seg ikke ut av det røykfylte skipet i tide og omkom.Rustens sønn Stian skulle være med på bordtennisturneringen, og var bare ti år da den dramatiske brannen skjedde. Han husker godt at faren var redd det skulle ta fyr igjen. - Etter at de hadde slukket den første brannen så satt vi inne på lugaren vi guttene og ledelsen og vi bestemte oss for ikke å legge oss å sove. Vi var vel hundre prosent sikre på at dette var påsatt, sier han til VG. - Hvorfor det? - Det var egentlig så innlysende, med disse laknene. Du får en magefølelse på at det er noe som ikke stemmer. Og de som hadde ansvar på båten, at det ikke ble tatt mer på alvor, ble satt ut brannvakter. Vi satt egentlig alene inne på lugaren og ventet på hva som skulle skje videre, sier han. Han tror at det er noe av grunnen til at de klarte å redde seg raskt ut da den andre brannen startet bare minutter etter. Det førte også til at faren rakk å redde ut søsteren og resten av reisefølget, slik at alle berget livet.Nå håper både far og sønn at etterforskningen saken gjenopptas. - Jeg tenker at dette her er en av de største tragediene i norsk rettshistorie i nyere tid. For oss så gikk det bra, alle ble reddet ut, men det er mange som ikke har fått et skikkelig svar fordi det har vært dårlig etterforskning. Hvis jeg skal være helt ærlig så forstår jeg ikke at de ikke kan ta en skikkelig etterforskning. De har fått lagt masse bevis på bordet fra et titalls eksperter fra skandinaviske land og allikevel så vegrer de seg for å ta det opp, sier Stian Rusten. - Det er mange som sitter og aldri får slått seg til ro hvis de ikke får svar på hva som har skjedd med sine.
Arvid Rusten insisterte på at mannskapet skulle sette ut brannvakter på «Scandinavian Star». Få minutter etter brøt det ut en brann som tok 159 menneskeliv.